Kreatiewes skuur skouers tydens 2021 se Gonsfees - Solidariteit GildesSolidariteit Gildes Kreatiewes skuur skouers tydens 2021 se Gonsfees - Solidariteit Gildes
Tuis / Kommunikasiepraktisyns Artikel / Kreatiewes skuur skouers tydens 2021 se Gonsfees
Kreatiewes skuur skouers tydens 2021 se Gonsfees
Vrydag | 08 Oktober | 2021
Dit was vanjaar die derde Gonsfees wat Solidariteit se Gilde vir Kommunikasie en Bemarking aanbied het en dit was ook die grootste nog.
Vanjaar is die Netwerk Nagmark, 'n kommunikasiefees wat jou die geleentheid bied om jou netwerk in die kommunikasiebedryf uit te brei, behoorlik gevier.
Dit was 'n aand vol opwinding waar harde werk in die kommunikasieveld gevier is, en hoe dan anders as by 'n fees! Daar is skouers geskuur, lekker geëet en kennis ingewin.
Leadhome se hoof van bemarking en medestigter van Plato Coffee, Stephan Bredell, en Mariaan Botha, eienaar van die kreatiewe M.studio, het hulle kennis en ervaring in die industrie gedeel. George Town het ook feesgangers met hulle musiek bekoor terwyl talle stalletjies, van entrepreneurs in die omgewing waarmee Solidariteit hulleself graag vereenselwig, hulle kennis met die nuutste wenke in die bedryf gedeel het.
Daar is tydens die fees ook erkenning aan onblusbare talent in die kommunikasieberoep gegee met die #GoeieGons-toekennings vir kreatiwiteit in verskillende velde van die Gilde vir Kommunikasie en Bemarking. Daar was vyf kategorieë waarvan die top-5 van elke kategorie die aand bygewoon het in afwagting vir die aankondiging van die wenners in die onderskeie kategorieë.
So lyk die welverdiende wenners van die #GoeieGons-toekennings van 2021:
Grafiese ontwerp: Hilde Kruger
"Die talent onder ons ontwerpers is voorwaar iets waarvan ek net kan droom en dis verseker van die voorste in die wêreld, as ek so mag sê," sê Cilleste van Dyk, ambassadeur vir die Gilde vir Kommunikasie en Bemarking oor die inskrywings van die Grafiese ontwerpers.
Fotografie: Lood Goosen
Fotografie was loshande die kategorie met die meeste inskrywings met honderde inskrywings van mense wat steeds die mooi in die lewe raaksien.
Videografie: André Oberholzer
Die Suid-Afrikaanse filmbedryf mag dalk jonger as Hollywood wees, maar dit hoef verseker nie met sy kwaliteit terug te staan nie.
Skryf: Theunis van Staden
Van joernalistieke beriggewing tot digkuns was deel van hierdie kategorie: "Met die inskrywings in hierdie kategorie het ek net weereens besef hoe divers skryfwerk eintlik is. En as 'n liefhebber van lees was dit 'n absolute voorreg om deur alles te lees," sê Cilleste oor die skryfkategorie.
Radio: Sanett Oosthuizen
Die stemme en persoonlikhede van hierdie kategorie word vir sy luisteraars soos huisvriende. Jy skakel juis in om van hulle te hoor: "Wat 'n voorreg en voorwaar 'n groot taak om so 'n spesiale vriendskap aan die gang te hou."
"Elkeen van hierdie wenners en deelnemers se passie is onblusbaar, elkeen uniek in sy beroep en onvervangbaar. Ons gaan vir seker volgende jaar weer so maak," sluit Cilleste die #GoeieGons-toekennings van 2021 af.
Vir lekker video's en foto's van die geleentheid, sluit aan by die #GoeieGons, die Gilde vir Kommunikasie en Bemarking se Facebook-blad, klik hier.
Die Gilde vir Kommunikasie en Bemarking is jou loopbaanvennoot, óf jy professioneel in die kommunikasiebedryf werksaam is, óf net jouself wil bemagtig om kommunikasie- en bemarkingskennis en -vaardighede in jou beroep te bemeester. Klik hier vir meer inligting oor dié gilde.